U-I-31/92
Natisni
Opravilna št.:
U-I-31/92
Datum odločitve:
20. 1. 1994
Objavljeno:
OdlUS III, 4
ECLI:
ECLI:SI:USRS:1994:U.I.31.92
Akt:
Zakon o dohodnini (Uradni list RS, št. 48/90 in 334/91-I) (ZDoh), 9. čl.
Izrek:
Postopek za oceno ustavnosti izpodbijane določbe zakona se ustavi.
Evidenčni stavek:
Ustavno sodišče je sklenilo, da ustavi postopek za oceno ustavnosti 9. člena zakona o dohodnini, ker so z uveljavitvijo novega zakona o dohodnini (Ur. list RS, št. 71/93) prenehale veljati tudi določbe 9. člena prej veljavnega zakona o dohodnini in je s tem tudi prenehal obstajati razlog, zaradi katerega je bil postopek začet.
Geslo:
Nepristojnost ustavnega sodišča za oceno ustavnosti akta, ki je prenehal veljati.
Davčne olajšave za vzdrževane družinske člane - zunajzakonski partner.
Pravna podlaga:
Ustava, 14. čl.
Ustavni zakon za izvedbo Ustave (UZIU), 7. čl.
Zakon o postopku pred Ustavnim sodiščem SRS (ZUSS), 4. al. 2. odst. 25. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Tina Trugar, Trbovlje
Datum vloge:
25. 3. 1992
Vrsta odločitve:
sklep
Vrsta rešitve:
ustavitev
Dokument:
US16304
Dokument v PDF obliki:
U-I-31-92.pdf
113 KB
Prenesite datoteko
U-I-31/92-16
20/1-1994
S K L E P
Ustavno sodišče je na pobudo Tine Trugar iz Trbovelj v postopku za oceno ustavnosti na seji dne 20/1-1994
s k l e n i l o :
Postopek za oceno ustavnosti 9. člena zakona o dohodnini (Uradni list RS, št. 48/90 in 34/91-I) se ustavi.
O b r a z l o ž i t e v
Pobudnica Tina Trugar iz Trbovelj je predlagala, naj ustavno sodišče oceni, ali je 9. člen zakona o dohodnini v skladu z drugim odstavkom 14. člena ustave, ki določa, da so vsi pred zakonom enaki, pa tudi s prvim odstavkom 63. člena ustave, ki določa, da je protiustavno vsakršno spodbujanje k neenakopravnosti. Zakon o dohodnini v 9. členu med vzdrževane družinske člane ni vključil družinskega člana, ki živi v zunajzakonski skupnosti. Zavezanec plačila dohodnine torej za vzdrževanje takega družinskega člana ni imel pravice do posebne olajšave po 8. členu zakona o dohodnini, čeprav je po 12. in 50. členu zakona o zakonski zvezi in družinskih razmerjih (prečiščeno besedilo, Uradni list SRS, št. 14/89) njegova dolžnost, da ga preživlja.
Ustavno sodišče je na seji dne 10/6-1993 sklenilo, da pobudo sprejme in začne postopek za oceno ustavnosti 9. člena zakona o dohodnini, predvsem zaradi ocene njegove skladnosti z drugim odstavkom 14. člena ustave.
Državni zbor je na seji dne 21/12-1993 sprejel nov zakon o dohodnini (Uradni list RS, št. 71/93). Z njegovo uveljavitvijo je dne 1/1-1994 prenehal veljati prejšnji zakon o dohodnini in s tem tudi določbe 9. člena tega zakona, ki med vzdrževane družinske člane niso vključevale vzdrževanih partnerjev v zunajzakonski skupnosti. Ustavno sodišče je zato postopek ustavilo.
Ustavno sodišče je sprejelo ta sklep na podlagi 7. člena ustavnega zakona za izvedbo ustave ob smiselni uporabi 4. alinee drugega odstavka 25. člena zakona o postopku pred ustavnim sodiščem SR Slovenije (Uradni list RS, št. 39/74 in 28/76) v naslednji sestavi: predsednik dr. Peter Jambrek in sodniki dr. Tone Jerovšek, mag. Matevž Krivic, mag. Janez Snoj, dr. Janez Šinkovec, dr. Lovro Šturm, Franc Testen, dr. Lojze Ude in dr. Boštjan M. Zupančič. Sklep je sprejelo soglasno.
P r e d s e d n i k
dr. Peter Jambrek